Jane Andersen er kasserer i Skivum Beboerforening, der også driver byens forsamlingshus. Tidligere på året kontaktede hun Spar Nord Bank, fordi hun syntes, at den lille forening med færre end 90 medlemmer betalte rigeligt i gebyrer - nemlig 1800 kroner årligt. Svaret udløste et mindre chok. - Så fik jeg at vide, at det snart ville blive meget værre. Spar Nord Bank ville hæve vores gebyrer til 3800 kroner om året – altså en stigning på 2000 kroner. Det er helt utilstedeligt og arrogant, at vi ikke engang bliver orienteret om det på forhånd, siger Jane Andersen. - Mangel på respekt Gebyrerne svarer nu til mellem fem og 10 procent af den lille forenings indtægter, som alle kommer fra frivilligt arbejde. Efter to år med corona, der har sat en masse arrangementer i stå, rammer gebyrstigningen ekstra hårdt. Jane Andersen synes, at Spar Nord Bank siger én ting, men gør noget andet. -	De vil gerne fremstå som en lokal bank med fokus på ildsjæle og det nære foreningsliv, og så laver de nogle forretningsvilkår, som gør det umuligt eller meget svært for os som forening at lave en ordentlig økonomi. Det er mangel på respekt, siger Jane Andersen. Mere kontrol koster Spar Nord Bank erkender, at gebyrerne er blevet højere, end banken selv bryder sig om. Ifølge direktør Lars Møller er det øgede krav fra myndighederne, der er årsag til de stigende gebyrer. Der er simpelthen mere bureaukrati, fordi banken er underlagt krav til kontrol og overvågning af foreningerne. Formålet er blandt andet at bekæmpe for eksempel hvidvask og terror. -	Vi skal i meget stort omfang følge med i hvilke transaktioner, der foregår gennem foreningernes konto, regnskaber og budgetter. Jeg mener godt, vi kan forsvare de gebyrer, vi opkræver, for det svarer til det arbejde, der ligger i det. Det er ikke en stor forretning, men det dækker vores omkostninger, siger Lars Møller. Penge kunne være brugt på arrangement Bankdirektøren nævner, at Spar Nord Banks hovedaktionær Spar Nord Fonden hvert år uddeler store beløb til det nordjyske foreningsliv, så i mange tilfælde kommer pengene retur til også de små foreninger. Den forklaring køber de dog ikke i Skivum. -	Vi har ikke lyst til at være til grin. For de ekstra 2000 kroner, som Spar Nord Bank opkræver, kan vi indkøbe råvarer til en fællesspisning og et rigtig hyggeligt arrangement til hele byen. Det er en stigning på mere end 100 procent, som skurrer mærkeligt i mine ører, når vi ser på de store overskud, som Spar Nord Bank går ud med, siger Jane Andersen. Nogen skal betale Selvom de høje gebyrer koster Spar Nord Bank en masse goodwill i de små foreninger, så mener direktør Lars Møller alligevel ikke, at der er andre steder at sende regningen hen. -	Hvis vi laver underskud på vores forretninger med de små foreninger, fordi de ikke selv skal dække deres omkostninger, så er der jo nogen andre kundetyper, der kommer til at betale. Det synes vi ikke er rimeligt, siger han. Han kan godt forstå, at det kan virke uforholdsmæssigt dyrt for en lille forening. - Jeg erkender, at vi ikke har været dygtige nok til at forklare prisstigningen på vores gebyrer, som er meget svære at sælge som en positiv ting, siger Lars Møller. Dyr digital løsning I Skivum undrer de sig over, at det skal koste dem 2000 kroner ekstra om året i gebyrer for at bekæmpe for eksempel hvidvask, når Danske Bank har gjort sig skyldig i hvidvask for 1500 milliarder kroner. Kassereren i beboerforeningen forstår heller ikke, hvad det er for nogle store administrationsomkostninger, banken har med en lille forening, der klarer alt selv på netbank. -	Det er mærkeligt, at man vælger en digital løsning, der så ender med at blive meget dyrere for kunderne, end dengang man kunne gå ned i banken og få personlig betjening – jeg klarer jo alting selv, siger Jane Andersen. Skifter pengeinstitut Skivum Beboerforening har i årtier været kunde hos Spar Nord Bank, fordi de har opfattet banken som en god lokal forbindelse. Den opfattelse har de ikke længere. -	Det er ingen hemmelighed, at vi er meget fortørnede over den behandling, vi har fået af Spar Nord Bank, så processen med at finde et nyt pengeinstitut er allerede sat i gang. Vi vil ikke være kunder et sted, hvor forretningsetikken er så dårlig, siger Jane Andersen.

Opsummering:
Skivum Beboerforening raser over Spar Nord Banks gebyrpolitik. Den betyder, at den lille forening må aflevere mere end en fjerdedel af alle medlemmers kontingent i bankgebyrer.